2022-ben sem volt innovatívabb autógyártó a Toyotánál
Minden eddiginél előkelőbb helyen végzett a Toyota azon a listán, amely az Egyesült Államok Szabadalmi Hivatala által az adott évben befogadott szabadalmi bejegyzések száma szerint rangsorolja a vállalatokat. A cég kilencedik éve vezeti magabiztosan az autógyártól rangsorát.

Az Amerikai Egyesült Államok Szabadalmi Hivatala (USPTO) immár negyvenedik éve közli annak a 300 vállalatnak és szervezetnek a rangsorát, amelyeknek az adott évben a legtöbb szabadalmi igényét jegyezték be. 2022-ben összesen 323 018 bejegyzés történt, 1%-kal kevesebb, mint 2021-ben. Az adatbázisban, amelyet hagyományosan a szabadalmi jogok szakértőjének számító Harrity Patent Analytics szervezet gondoz, nem kevesebb mint 3056 alkalommal szerepelt a Toyota Jidosha K. K. – ez a hivatalos, japán elnevezése annak a vállalatnak, amelyet világszerte Toyota Motor Corporationként ismerünk.
Ez a 3056 bejegyzett szabadalom 11%-kal több, mint amit az előző évben regisztrált az cég. A bő háromezer védelem alá vett innovációnak csaknem a fele jövőbeli mobilitási technológiákra vonatkozott. Minden negyedik szabadalmi bejegyzés (26%) a közlekedés villamosításához volt köthető, a nyersanyagok szintjétől kezdve az akkumulátorokon át a komplett járművekig, míg minden hetedik (14%) az automatizálást, a közlekedés biztonságát érintette. Ezek az arányok jól tükrözik a gazdaság és azon belül az autóipar fejlődésének, átalakulásának az irányát: a hagyományos kompetenciák mellett ma már vadonatúj területeken kell bizonyítania azoknak, akik nem szeretnének eltűnni a történelem süllyesztőjében.
A Toyota összes 2022-es szabadalmát felsorolni meddő próbálkozás volna, ám azok sokszínűségét jól szemlélteti, hogy az elektromos járművek töltése során végbementő energiaátadás optimalizálásától az autóvezető aktivitását figyelembe vevő biztonsági rendszereken át a hidrogénüzemanyag-cellás rendszer működése során keletkező vízpára hasznosításáig terjed a lista. Az innovációk egy részét a Toyota külső partnerek részére is elérhetővé teszi, így például a japán autógyártó mérnökei által kifejlesztett, speciális masszázsülés, vagy az ütéselnyelő kerékpárnyereg-rudazat a jövőben széles körben felhasználásra kerülhet.
Tavalyi teljesítményével minden korábbinál előrébb: az abszolút negyedik helyen végzett a Toyota, három informatikai és telekommunikációs óriás: a Samsung, az IBM és az LG mögött. Az autógyártók külön listáját sorban kilencedik éve vezeti a Toyota, méghozzá megközelíthetetlenül.
A vállalat innovátorai nem csak Észak-Amerikában aktívak: a Toyota világszerte több mint egymillió dollárt fordít arra minden egyes órában, hogy kutatási és fejlesztési tevékenységein keresztül tökéletesítse mobilitási és járműtechnológiáit, és ezzel megőrizze termékeinek biztonságát, minőségét és vonzerejét.
Az Egyesült Államok 10 leginnovatívabb vállalata, 2022
	 
	 
	Szabadalmi bejegyzések
száma
	Változás 2021-hez képest

	1.
	Samsung Electronics Co., Ltd.
	8513
	0%

	2.
	International Business Machines
	4743
	-44%

	3.
	LG Corporation
	4580
	+5%

	4.
	Toyota Jidosha K.K.
	3056
	+11%

	5.
	Canon K.K.
	3046
	-10%

	6.
	Taiwan Semiconductor Mfg. Co.
	3038
	+8%

	7.
	Huawei Technologies Co., Ltd.
	3023
	+3%

	8.
	Boe Technology Group Co.
	2725
	+27

	9.
	Raytheon Technologies
	2684
	

	10.
	Quallcom
	2656
	+22



Az Egyesült Államok 10 leginnovatívabb autóipari vállalata, 2022
	 
	 
	Szabadalmi bejegyzések
száma
	Változás 2021-hez képest

	4.
	Toyota Jidosha K.K.
	3056
	+11%

	19.
	Hyundai Motor Company
	1786
	+20%

	25.
	Honda Motor Company, Ltd.
	1351
	+11%

	27.
	Ford Motor Company
	1342
	-20%

	57.
	General Motors Company
	734
	-3%

	69.
	Porsche Automobil Holding SE
	633
	-8%

	120.
	Bayerische Motoren Werke AG (BMW)
	361
	+10%

	145.
	Nissan Motor Co., Ltd.
	302
	+3%

	164.
	Subaru Corporation
	271
	+35%

	187.
	Mazda Motor Corporation
	243
	-6%

